
Informatīvais ziņojums
[bookmark: _Hlk57195359][bookmark: _Hlk57192155]“Par Eiropas Savienības Vispārējo lietu padomes 2025. gada 25. februāra sanāksmē izskatāmajiem jautājumiem”
[bookmark: _Hlk112832654]2025. gada 25. februārī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:
1. 2025. gada 20.-21. marta Eiropadomes sagatavošana;
2. likumdošanas programmēšana: Eiropas Komisijas darba programma 2025. gadam; ikgadējā un daudzgadu plānošana;
3. neformāla diskusija par Eiropas nākotni.
[bookmark: _Hlk142485377]
1. 2025. gada 20.-21. marta Eiropadomes sagatavošana
[bookmark: _GoBack]VLP ir plānota dalībvalstu viedokļu apmaiņa par 20.-21. marta Eiropadomes anotēto darba kārtības projektu. Pozīcijas sagatavošanas laikā tas vēl nav pieejams. Diskusijas varētu notikt par Krievijas karu Ukrainā, Tuvajiem Austrumiem, ES daudzgadu finanšu shēmu (turpmāk – MFF), konkurētspēju, migrāciju, daudzpusējo sadarbību (tai skaitā ar Apvienoto Nāciju Organizāciju) un ilgtspējīgu okeānu pārvaldību (tai skaitā ar skatu uz gaidāmo Eiropas Okeānu paktu). Diskusiju jautājumi var mainīties, ņemot vērā aktuālos notikumus.

2. Likumdošanas programmēšana: Eiropas Komisijas darba programma 2025. gadam; ikgadējā un daudzgadu plānošana
Eiropas Komisija (turpmāk – EK)  2025. gada 11. februārī publicēja savu darba programmu 2025. gadam “Virzoties kopā: drosmīgāka, vienkāršāka un ātrāka Savienība”. Darba programmā ir definētas trīs galvenās tēmas – (1) mērķis virzīties uz spēcīgāku un vienotāku Eiropu; (2) noteikumu vienkāršošana un efektīva ieviešana; (3) konkrēti soļi, kā sasniegt Eiropas spēku un vienotību.
Darba programmā ietvertas 45 jaunas politikas iniciatīvas, 37 priekšlikumi piemērotības izvērtēšanai, 123 esoši priekšlikumi, 37 priekšlikumi atsaukšanai un 4 pārskatīšanas iniciatīvas.
EK strukturē darbu saskaņā ar sešiem prioritārajiem rīcības virzieniem: (1) jauns plāns Eiropas ilgtspējīgai labklājībai un konkurētspējai; (2) jauna Eiropas aizsardzības un drošības ēra; (3) atbalsts cilvēkiem, mūsu sabiedrības un sociālo modeļu stiprināšana; (4) mūsu dzīves kvalitātes saglabāšana: pārtikas drošība, ūdens un daba; (5) mūsu demokrātijas aizsardzība; vērtību ievērošana; (6) globāla Eiropa: mūsu spēka un partnerību izmantošana; (7) kopīgais darbs un Savienības sagatavošana nākotnei.
Latvija kopumā atbalsta EK izvirzītos prioritāros darba virzienus 2025. gadam. Latvijas ieskatā prioritātēm gan šajā gadā, gan turpmākajos gados jābūt: visa veida atbalsta Ukrainai turpināšana; ES drošības un aizsardzības stiprināšana; iekšējā drošība un noturība pret hibrīdo apdraudējumu; ekonomikas un vienotā tirgus noturība un ES konkurētspējas veicināšana; lauksaimniecība un pārtikas ražošana; cilvēku labklājība; ES enerģētiskā neatkarība un drošība; klimata mērķu izpilde, salāgojot tos ar konkurētspējas stiprināšanu un drošības vajadzībām; gatavošanās ES paplašināšanās procesam.

3. Neformāla diskusija par Eiropas nākotni
Ņemot vērā 2023. gada decembra Eiropadomes lēmumu uzsākt iestāšanās sarunas ar Ukrainu un Moldovu, lēmumu piešķirt kandidātvalsts statusu Gruzijai (iestāšanās process ar Gruziju ir apturēts), kā arī sarunu turpināšanos ar Rietumbalkānu valstīm, ES līmenī turpinās diskusijas par ES pielāgošanas/iekšējo reformu procesu, lai nodrošinātu tās absorbcijas kapacitāti. 2024. gada jūnija Eiropadomē līderi apstiprināja ES iekšējo reformu ceļa karti, kura nosaka, ka darbam jānotiek paralēli paplašināšanās procesam, jo gan ES, gan nākotnes dalībvalstīm jābūt gatavām pievienošanās brīdī. Eiropadome aicina EK līdz 2025. gada pavasarim prezentēt padziļinātu politiku izvērtējumu, kas ietvers operacionālus elementus par šādiem četriem virzieniem: vērtības, ieskaitot instrumentus un procesus, lai aizsargātu tiesiskumu; politikas, lai nodrošinātu, tai skaitā, ES ilgtermiņa konkurētspēju, labklājību un līderību globālā mērogā un lai stiprinātu ES stratēģisko suverenitāti; budžets, tai skaitā, kontekstā ar nākamo MFF, par ko priekšlikums tiks prezentēts 2025. gada 1. jūlijā; pārvaldība. Eiropadome uzdeva ES Padomei turpināt darbu un sagatavot progresa ziņojumu līdz 2025. gada jūnijam par reformu virzieniem. Eiropadome izvērtēs progresu 2025. gada jūnijā. 
Latvija sagaida EK padziļinātu pirmspaplašināšanās politiku izvērtējumu. Balstoties EK izvērtējumā un ES iekšējo reformu ceļa kartē, sagaidām aktīvu tālāko darbu pie ES pielāgošanas. 
[bookmark: _Hlk57195308]
Latvijas delegācija ES Vispārējo lietu padomes 2025. gada 25. februāra sanāksmē

Delegācijas vadītājs:	Dace Melbārde, Ārlietu ministrijas parlamentārā sekretāre.
Delegācijas dalībnieki:	Zane Rožkalne, Eiropas Savienības koordinācijas un politiku departamenta direktora vietniece – Vispārējo un institucionālo lietu nodaļas vadītāja;
	Agate Paula Grasmane, Pastāvīgo pārstāvju komitejas II daļas sagatavošanas nodaļas trešā sekretāre.
	
Iesniedzējs: ārlietu ministre
	        
                     Baiba Braže 



Vīza: valsts sekretārs 						                     Andžejs Viļumsons

Elīza Beļauniece, 67016332
eliza.belauniece@mfa.gov.lv

10


AMzino_14022025; Informatīvais ziņojums “Par Eiropas Savienības Vispārējo lietu padomes 2025. gada 25. februāra sanāksmē izskatāmajiem jautājumiem”


